รัฐบาลไทย-ข่าวทำเนียบรัฐบาล-นายกรัฐมนตรีแถลงประกอบร่างพระราชบัญญัติ โอนงบประมาณรายจ่าย พ.ศ. .... ต่อสภาผู้แทนราษฎร
วันพฤหัสบดีที่ 4 มิถุนายน 2563
นายกรัฐมนตรีแถลงประกอบร่างพระราชบัญญัติ โอนงบประมาณรายจ่าย พ.ศ. .... ต่อสภาผู้แทนราษฎร
นายกรัฐมนตรีแถลงประกอบร่างพระราชบัญญัติโอนงบประมาณรายจ่าย พ.ศ. .... ต่อสภาผู้แทนราษฎร
วันนี้ (4 มิ.ย.63) เวลา 09.55 น. ณ ห้องประชุมสภาผู้แทนราษฎร อาคารรัฐสภา ถนนสามเสน เขตดุสิต กรุงเทพฯ ในการประชุมสภาผู้แทนราษฎร ชุดที่ 25 ปีที่ 2 ครั้งที่ 2 (สมัยสามัญประจําปีครั้งที่หนึ่ง) เป็นพิเศษ พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม แถลงประกอบร่างพระราชบัญญัติโอนงบประมาณรายจ่าย พ.ศ. .... ต่อสภาผู้แทนราษฎร ดังนี้
ท่านประธานสภาผู้แทนราษฎรที่เคารพ
คณะรัฐมนตรีขอเสนอร่างพระราชบัญญัติโอนงบประมาณรายจ่าย พ.ศ. .... โดยมีหลักการและเหตุผล ดังนี้
หลักการ
ให้โอนงบประมาณรายจ่ายประจําปีงบประมาณ พ.ศ. 2563 ของหน่วยรับงบประมาณ เป็นบางรายการ ไปตั้งไว้เป็นงบประมาณรายจ่าย งบกลาง รายการเงินสํารองจ่ายเพื่อกรณีฉุกเฉินหรือจําเป็น เป็นจํานวน 88,452,597,900 บาท
เหตุผล
โดยที่เป็นการสมควรโอนงบประมาณรายจ่ายประจําปีงบประมาณ พ.ศ. 2563 ของหน่วยรับงบประมาณ บางรายการ ไปตั้งไว้เป็นงบประมาณรายจ่ายงบกลาง รายการเงินสํารองจ่ายเพื่อกรณีฉุกเฉินหรือจําเป็น และโดยที่การโอนงบประมาณรายจ่ายต้องตราเป็นพระราชบัญญัติ จึงจําเป็นต้องตราเป็นพระราชบัญญัตินี้
ท่านประธานที่เคารพ
ร่างพระราชบัญญัติโอนงบประมาณรายจ่าย พ.ศ. .... ที่รัฐบาลนําเสนอต่อท่านสมาชิกสภาผู้แทนราษฎรในวันนี้ จะเป็นเครื่องมือสําคัญของรัฐบาลในการแก้ไขปัญหาและบรรเทาผลกระทบจากการระบาดของโรคติดเชื้อไวรัสโคโรนา 2019 ซึ่งถือเป็นภัยพิบัติสาธารณะร้ายแรงส่งผลกระทบต่อประชาชนและระบบเศรษฐกิจโดยรวมของประเทศ รวมทั้งปัญหาจากภัยพิบัติ ภัยแล้ง อุทกภัย และกรณีที่มีเหตุฉุกเฉินหรือจําเป็นอื่น ซึ่งที่ผ่านมารัฐบาลได้ใช้จ่ายงบประมาณรายจ่ายงบกลาง รายการเงินสํารองจ่ายเพื่อกรณีฉุกเฉินหรือจําเป็น เพื่อดําเนินการแก้ไขปัญหาเร่งด่วนต่าง ๆ เช่น การแก้ไขปัญหาภัยพิบัติ อุทกภัย ภัยแล้ง ปัญหาเศรษฐกิจ การบรรเทาและแก้ไขสถานการณ์การระบาดของโรคติดเชื้อไวรัสโคโรนา 2019 เป็นต้น ส่งผลให้งบประมาณรายจ่ายงบกลาง รายการเงินสํารองจ่ายเพื่อกรณีฉุกเฉินหรือจําเป็น ที่ตั้งไว้ จํานวน 96,000,000,000 บาท ไม่เพียงพอ จึงมีความจําเป็นต้องโอนงบประมาณรายจ่ายที่หน่วยรับงบประมาณได้รับจัดสรรตามพระราชบัญญัติงบประมาณรายจ่ายประจําปีงบประมาณ พ.ศ. 2563 ไปตั้งไว้เป็นงบประมาณรายจ่ายงบกลาง รายการเงินสํารองจ่ายเพื่อกรณีฉุกเฉินหรือจําเป็นดังกล่าว โดยรัฐบาลจะสนับสนุนการดําเนินภารกิจของหน่วยรับงบประมาณผ่านกลไกของงบประมาณรายจ่ายเพื่อตอบสนองต่อการแก้ไขปัญหาดังกล่าวให้ทันต่อสถานการณ์อย่างมีประสิทธิภาพสูงสุด
ร่างพระราชบัญญัติโอนงบประมาณรายจ่าย พ.ศ. .... ที่เสนอต่อสภาผู้แทนราษฎรในวันนี้ มีวัตถุประสงค์สําคัญ 2 ประการ คือ
ประการแรก เพื่อนํางบประมาณรายจ่ายประจําปีงบประมาณ พ.ศ. 2563 ของหน่วยรับงบประมาณ บางรายการ จํานวนทั้งสิ้น 88,452,597,900 บาทไปตั้งจ่ายเป็นงบกลาง รายการเงินสํารองจ่าย เพื่อกรณีฉุกเฉินหรือจําเป็น
ประการที่สอง เพื่อให้ร่างพระราชบัญญัติโอนงบประมาณรายจ่าย พ.ศ. .... เป็นเครื่องมือสําคัญในการแก้ไขปัญหาและเยียวยาผู้ได้รับผลกระทบจากการระบาดของโรคติดเชื้อไวรัสโคโรนา 2019 และปัญหาภัยพิบัติ ภัยแล้ง อุทกภัยที่อาจเกิดขึ้นในช่วงปลายปีงบประมาณ พ.ศ. 2563 รวมทั้งกรณีที่มีเหตุฉุกเฉินหรือจําเป็นอื่น
การบัญญัติกฎหมายเกี่ยวกับการโอนงบประมาณรายจ่ายประจําปี มีการดําเนินการมาแล้วครั้งล่าสุดในปีงบประมาณ พ.ศ. 2561 โดยรัฐบาลเห็นว่ากฎหมายโอนงบประมาณรายจ่ายประจําปีฉบับนี้ มีความสอดคล้องกับกรอบวินัยการเงินการคลังของรัฐ รวมทั้งทําให้การบริหารงบประมาณรายจ่ายประจําปีงบประมาณ พ.ศ. 2563 มีประสิทธิภาพและความคล่องตัวในการแก้ไขปัญหาได้ทันต่อสถานการณ์ เกิดประโยชน์สูงสุดต่อประเทศชาติและประชาชน ทั้งนี้ ร่างพระราชบัญญัติโอนงบประมาณรายจ่ายดังกล่าว มีความสอดคล้องกับพระราชบัญญัติวิธีการงบประมาณ พ.ศ. 2561 มาตรา 35 (1) ที่กําหนดให้งบประมาณรายจ่ายของหน่วยรับงบประมาณ ที่กําหนดไว้ตามกฎหมายว่าด้วยงบประมาณรายจ่าย จะโอนหรือนําไปใช้สําหรับหน่วยรับงบประมาณอื่นไม่ได้ เว้นแต่มีพระราชบัญญัติให้โอนหรือนําไปใช้ได้
สาระสําคัญของร่างพระราชบัญญัติโอนงบประมาณรายจ่าย พ.ศ. ....
ท่านประธานที่เคารพ
ร่างพระราชบัญญัติโอนงบประมาณรายจ่าย พ.ศ. .... ที่เสนอต่อสภาผู้แทนราษฎร เป็นการโอนงบประมาณรายจ่ายประจําปีงบประมาณ พ.ศ. 2563 ของหน่วยรับงบประมาณ บางรายการที่ไม่สามารถดําเนินการได้ภายในปีงบประมาณ จํานวนทั้งสิ้น 88,452,597,900 บาท ซึ่งได้พิจารณาดําเนินการตามหลักเกณฑ์และแนวทางการโอนงบประมาณรายจ่ายประจําปีงบประมาณ พ.ศ. 2563 ตามมติคณะรัฐมนตรีเมื่อวันที่ 7 เมษายน 2563 โดยงบประมาณและรายการที่นําไปจัดทําร่างพระราชบัญญัติโอนงบประมาณรายจ่าย พ.ศ .... ในครั้งนี้ ประกอบด้วย
1. รายจ่ายประจําในทุกงบรายจ่ายที่ยังไม่มีการเบิกจ่ายและไม่มีข้อผูกพัน หรือสามารถชะลอข้อผูกพันได้ ณ วันที่ 7 เมษายน 2563 อาทิ ค่าใช้จ่ายในการสัมมนา การฝึกอบรม การประชาสัมพันธ์ การจ้างที่ปรึกษา ค่าใช้จ่ายในการเดินทางไปต่างประเทศ การดําเนินการจัดงานกิจกรรมต่าง ๆ
2. รายจ่ายลงทุนในทุกงบรายจ่าย อาทิ รายการปีเดียวที่ยังไม่ประกาศดําเนินการจัดซื้อจัดจ้างภายในวันที่ 7 เมษายน 2563 และ/หรือ ไม่สามารถลงนามได้ทันภายในวันที่ 31 พฤษภาคม 2563 รายการที่สามารถ ชะลอการดําเนินการโดยไม่ก่อให้เกิดความเสียหายต่อราชการ หรือไม่สามารถดําเนินการได้ในปีงบประมาณ 2563
ทั้งนี้ ได้คํานึงถึงการบริหารงบประมาณรายจ่ายในไตรมาสที่ 3 และไตรมาสที่ 4 ของปีงบประมาณ พ.ศ. 2563 ตามแนวนโยบายพื้นฐาน แห่งรัฐที่จําเป็นในการให้บริการสาธารณะภาครัฐ การสนับสนุนค่าใช้จ่ายตามสิทธิและสวัสดิการเพื่อสร้างความเป็นธรรมทางสังคมและการพัฒนาเศรษฐกิจและสังคมที่คํานึงถึงการสร้างงานและรายได้ ในระดับพื้นที่ ตลอดจนรายจ่ายตามข้อผูกพันต่าง ๆ ที่ยังสามารถดําเนินการต่อไปได้บนพื้นฐาน ที่สอดคล้องกับสถานการณ์ในปัจจุบัน
วงเงินงบประมาณรายจ่ายที่นํามาจัดทําร่างพระราชบัญญัติโอนงบประมาณรายจ่าย พ.ศ. .... จํานวน 88,452,597,900 บาท จําแนกเป็น
1. งบประมาณรายจ่ายของหน่วยรับงบประมาณ จํานวน 39,893,111,100 บาท
2. งบประมาณรายจ่ายบูรณาการ จํานวน 13,256,486,800 บาท
3. งบประมาณรายจ่ายเพื่อการชําระหนี้ภาครัฐ จํานวน 35,303,000,000 บาท
เมื่อร่างพระราชบัญญัติโอนงบประมาณรายจ่าย พ.ศ. .... มีผลใช้บังคับ หน่วยรับงบประมาณจะสามารถขอรับการจัดสรรงบประมาณรายจ่าย งบกลาง รายการเงินสํารองจ่ายเพื่อกรณีฉุกเฉินหรือจําเป็น เพื่อนําไปดําเนินแผนงาน/โครงการ ที่สอดคล้องกับภารกิจใน 3 เรื่องสําคัญ ดังนี้
1. การแก้ไขปัญหาและเยียวยาผู้ได้รับผลกระทบจากการระบาดของโรคติดเชื้อไวรัสโคโรนา 2019
2. การป้องกัน แก้ไขปัญหาและเยียวยาผู้ได้รับผลกระทบจากปัญหาภัยพิบัติ ภัยแล้ง อุทกภัย ที่อาจเกิดขึ้นในช่วงปลายปีงบประมาณ พ.ศ. 2563
3. การดําเนินการแก้ไขปัญหาที่เกิดขึ้นจากกรณีที่มีเหตุฉุกเฉินหรือจําเป็นอื่น
ท่านประธานที่เคารพและท่านสมาชิกผู้ทรงเกียรติ
สาระสําคัญของร่างพระราชบัญญัติโอนงบประมาณรายจ่าย พ.ศ. .... ตามที่รัฐบาลได้แถลงมานั้น มีรายละเอียดปรากฏตามเอกสารประกอบร่างพระราชบัญญัติโอนงบประมาณรายจ่าย พ.ศ. .... ที่ได้นําเสนอต่อท่านประธานและท่านสมาชิกผู้ทรงเกียรติทุกท่านแล้ว จึงหวังว่าท่านประธานและท่านสมาชิกผู้ทรงเกียรติจะให้การสนับสนุน และรับหลักการแห่งร่างพระราชบัญญัติฉบับนี้ เพื่อรัฐบาลจะได้นํางบประมาณแผ่นดินไปดําเนินการเรื่องที่มีความจําเป็นเร่งด่วน อย่างคุ้มค่า โปร่งใส และเกิดประโยชน์สูงสุดต่อประเทศชาติและประชาชนสืบไป
-------------------
กลุ่มประชาสัมพันธ์และเผยแพร่ สํานักโฆษก